text: Segur que recordes el tuit enginyós d'aquella cadena de supermercats o d'aquella empresa d'autobusos que va fer-se viral en pocs minuts i va reforçar la seva imatge fresca, propera i divertida. Des de llavors, somies que se't presenti l'oportunitat de fer el teu propi acudit per donar una empenta al teu negoci via xarxes socials. És clar que, potser, d'oportunitats no te'n falten, sinó que tens dubtes sobre la conveniència de fer servir un to humorístic: i si els teus seguidors s'ho prenen malament? Per tot plegat, en aquest post t'oferim algunes claus i consells sobre el to dels missatges a les xarxes socials des d'un punt de vista corporatiu.
  Sembla una obvietat, però el primer que has de fer és pensar en la percepció que vols que els teus seguidors tinguin del teu negoci. Si la teva empresa fos una persona, com t'agradaria que la consideressin? Com una companya responsable que et dóna solucions professionals i entén millor que ningú el teu ofici? Com una amiga lleial que està al teu costat quan més ho necessites? Com una col·lega que sempre està disposada a anar de compres, sortir de festa o fer un viatge improvisat?
  Fer aquest exercici t'ajudarà a modular el teu nivell de simpatia i proximitat a les xarxes socials, i plasmar-ho en els textos, imatges i vídeos que vagis publicant. Però tingues en compte que allò important no és tant determinar si pots fer-te el simpàtic amb els teus seguidors, sinó en quin grau i amb quin tipus d'humor. Per exemple, si et dirigeixes al consumidor final i és un públic majoritàriament jove, hauràs de conèixer molt bé el seu llenguatge i les seves bromes, que possiblement siguin més directes i agressives que si t'enfoques en un públic adult i acomodat, més favorable a la ironia i els dobles sentits.
  Incorporar-te als Trending Topics del moment pot ser una bona estratègia, però no ho facis de manera forçada i, sobretot, no caiguis en anacronismes o acudits que el teu públic no entendrà per qüestions d'edat o d'interessos: podries convertir la teva marca en la caricatura del senyor Burns. De la mateixa manera, hauràs d'adequar el to depenent de la xarxa social que gestionis: a Twitter i Instagram hi ha més permissivitat que a Facebook i LinkedIn, on una sortida de to pot ser interpretada com una manca de professionalitat.
  I si el teu negoci és B2B, has de renunciar a l'humor? No necessàriament: parlar de manera informal sobre la qualitat dels teus productes o desdramatitzar problemes puntuals serveix per trencar el gel amb els clients, que poden agafar més confiança per mitjà de l'empatia. Ara bé, aquí entra en joc un altre concepte: el do de l'oportunitat. Abans d'enviar el tuit o de publicar el post, pregunta't com s'ho prendran els teus seguidors en aquell precís moment. Valora adequadament si és adient el to humorístic en moments de crisi reputacional, ja que probablement els teus missatges se't giraran en contra; i vigila amb allò que dius quan hi hagi una situació delicada al teu territori, ja sigui una protesta laboral, una reivindicació social o unes eleccions.
  En definitiva, l'humor o la simpatia poden aportar importants avantatges a la teva empresa: serveixen per cridar l'atenció entre la munió de missatges corporatius que envaeixen les xarxes, provoca respostes emocionals en els usuaris i la farà més humana i més propera. D'entrada, no descartis utilitzar-lo: analitza el públic objectiu, gradua la intensitat (de bromista contumaç a només simpàtic), planifica els missatges i mesura els resultats. Per cert: un bon començament seria que la persona encarregada de gestionar les xarxes del teu negoci tingui sentit de l'humor, perquè així també sabrà reaccionar en cas que hi hagin respostes o contraatacs per part dels usuaris. Res menys graciós que una empresa que no sap encaixar una broma!